Disponible la Fedora Core 6 en català
2006-10-25 00:00:00

Ahir, 24 d'octubre, es va publicar la sisena versió de [Fedora Core](http://www.fedoraproject.org/) (FC6), una de les més populars distribucions de GNU/Linux, i ja està a disposició de tothom. Com en versions anteriors l'instal·lador i els programes de configuració són en català, gràcies a l'esforç dels col·laboradors del [projecte de catalanització de Fedora](http://www.softcatala.org/wiki/Fedora), coordinat des de [Softcatalà](http://www.softcatala.cat/).   
Si Fedora Core 6 destacarà per alguna cosa és per les millores visuals de l'escriptori. Si bé l'escriptori per defecte és el [GNOME](http://www.gnome.org/) 2.16, del que se'n va [anunciar la disponibilitat](http://www.softcatala.org/noticies/12092006470.htm) no fa gaire, també s'hi pot fer servir el [KDE](http://www.kde.org) 3.5.4. El que fa especialment atractiva aquesta versió és el gestor de finestres Compiz, que incorpora diversos efectes visuals, alguns en 3D i tot, que fan més agradable treballar davant l'ordinador.  


![Escriptori Fedora](http://softcatala.org/w/images/b/ba/Escriptori_FC6.jpg)

Les millores no sempre són visuals, tot i que possiblement siguin les que als usuaris ens agradin més. Aquesta versió, com les anteriors, no descuida el rendiment, i s'han fet millores importants en aquest aspecte. Algunes fan que s'augmenti el rendiment fins a un 50%, com es pot llegir en aquest [article en anglès](http://lwn.net/Articles/192624/). També s'ha millorat el rendiment del sistema de fitxers ext3 gràcies a la nova versió del nucli del Linux, 2.6.18.   
Els enginyers que han treballat en Fedora no s'han descuidat del programa gestor de paquets. Ara s'ha modificat la manera com es divideixen els paquets informàtics i les seves dependències, el que fa més ràpid el funcionament del gestor i l'actualitzador de paquets. També ara hi ha disponible una miniaplicació per al quadre que ens informa si hi ha actualitzacions pendents al sistema.   
També el sistema d'impressió s'ha millorat, ara s'utilitza la versió 1.2 del CUPS, i se n'ha escrit de nou el programa de configuració, fent-lo encara més fàcil i eficaç de fer servir. L'instal·lador detecta i configura automàticament qualsevol impressora que tingueu connectada, si bé el tipus de paper configurat potser l'hàgiu de canviar (de "Letter" a "A4").   
No cal dir que també es disposa de l'[OpenOffice.org](http://www.softcatala.org/wiki/OpenOffice.org), versió 2.0.4, així com del [Firefox](http://www.softcatala.org/wiki/Firefox), versió 1.5.x, el Gaim 2.0 (beta 4), i les darreres versions estables del [Gimp](http://softcatala.org/wiki/Gimp), l'[inkscape](http://softcatala.org/wiki/Inkscape), etc. A més, per aquells a qui els agrada portar els comptes de l'empresa, o de la casa, Fedora Core 6 incorpora el GnuCash 2.0, un avançat sistema de gestió i comptabilitat (desafortunadament la traducció al català no és completa, però sempre hi podeu [donar un cop de mà](http://www.softcatala.org/colaborar.htm)).   
Softcatalà ha traduït les aplicacions característiques de configuració i d'administració de Fedora Core, així com les del GNOME. Altres aplicacions, com ara les del [KDE](http://cat.kde.org/), o les del [projecte GNU](http://www.iro.umontreal.ca/translation/registry.cgi?team=ca), entre d'altres, han estat traduïdes per les seves respectives comunitats i equips de traducció.   
Podeu baixar aquesta versió de Fedora Core a través dels servidors de la Universitat de Lleida (que l'utilitzen en els seus ordinadors):  
<http://ftp.udl.es/pub/fedora/linux/core/>

O a través de [caliu](http://www.caliu.cat/):  
<http://ftp.caliu.info/pub/distribucions/fedora/>

O des d'altres llocs del món:  
<http://fedora.redhat.com/download/mirrors.html>

També és possible descarregar-ne els CD o el DVD a través de bittorrent:  
<http://torrent.fedoraproject.org/>